作者:陳陶
標題:旅次銅山途中先寄溫州韓使君
內容:亂山滄海曲，中有橫陽道。束馬過銅梁，苕華坐堪老。鳩鳴高崖裂，熊鬥深樹倒。絕壑無坤維，重林失蒼昊。躋攀寡儔侶，扶接念輿皂。俯仰慄嵌空，無因掇靈草。梯窮聞戍鼓，魂續賴丘禱。敞豁天地歸，縈紆村落好。悠悠思蔣徑，擾擾愧商皓。馳想永嘉侯，應傷此懷抱。